1.Johdanto

Viidennen sukupolven (5G) televiestintäverkoilla tulee olemaan keskeinen merkitys eurooppalaisen yhteiskunnan ja talouden kehityksen kannalta. Niiden odotetaan tarjoavan valtavia taloudellisia mahdollisuuksia ja muodostavan tärkeän perustan digitalisaatiolle ja vihreälle muutokselle sellaisilla aloilla kuin liikenne, energia, valmistusteollisuus, terveydenhuolto, maatalous ja media.

5G-verkot voivat vaikuttaa lähestulkoon kaikkiin EU:n kansalaisten elämänalueisiin. 5G-verkkojen kyberturvallisuus on sen vuoksi olennaisen tärkeää, jotta voidaan suojella talouksiamme, yhteiskuntiamme ja demokraattisia järjestelmiämme ja lisäksi taata yhteiskunnan luotettava digitaalinen muutos kaikkien EU:n kansalaisten hyödyksi.

Monien kriittisten palvelujen riippuvuus 5G-verkoista merkitsee sitä, että systeemisten ja laajojen häiriöiden seuraukset olisivat erityisen vakavia. Koska digitaaliset ekosysteemit ovat luonteeltaan yhteenliitettyjä, tällaisilla häiriöillä voisi olla merkittäviä vaikutuksia yli kansallisten rajojen. Tämän vuoksi 5G-verkkojen kyberturvallisuus on unionille strategisesti tärkeä kysymys aikana, jolloin kyberhyökkäysten määrä on kasvussa, ne ovat entistä sofistikoituneempia ja niiden takana on hyvin monia eri uhkatoimijoita, myös EU:n ulkopuolisia valtioita tai valtion tukemia toimijoita. 5G-verkkojen kaltaisten kriittisten infrastruktuureiden turvallisuuden takaamiseksi tarkoituksena on nyt määritellä ensimmäistä kertaa yhteiset eurooppalaiset toimintaperiaatteet. Tämä lähestymistapa ei millään tavoin rajoita EU:n sisämarkkinoiden avoimuutta, kunhan riskiperusteisia EU:n turvallisuusvaatimuksia noudatetaan.

Eurooppa-neuvosto kehotti 22. maaliskuuta 2019 omaksumaan yhteisen lähestymistavan 5G-verkkojen turvallisuuteen. Komissio antoi 26. maaliskuuta 2019 suosituksen (EU) 2019/534 5G-verkkojen kyberturvallisuudesta. Suosituksessa jäsenvaltioita kehotettiin laatimaan kansalliset riskinarvioinnit ja tarkistamaan kansallisia vaatimuksia ja menetelmiä sekä tekemään EU:n tasolla yhteistyötä koordinoitua riskinarviointia varten ja valmistelemaan mahdollisista riskienhallintatoimenpiteistä koostuva välineistö. Tämä tiedonanto on osa kattavaa eurooppalaista digitaalistrategiaa, jonka Eurooppa-neuvosto on pyytänyt komissiota laatimaan.

2.5G:n käyttöönotto EU:ssa

5G-verkkoinfrastruktuurin käyttöönotto Euroopassa on keskeinen tekijä Euroopan teollisuusstrategian ja kilpailukyvyn kannalta. Komissio katsoo, että 5G-verkkoteknologioiden käyttöönotto on merkittävä tulevien digitaalisten palvelujen mahdollistaja. Komissio hyväksyi vuonna 2016 5G-toimintasuunnitelman varmistaakseen, että unionilla on digitaalisen muutoksen edellyttämä verkkoinfrastruktuuri vuodesta 2020 eteenpäin ja jotta se voidaan ottaa kattavasti käyttöön kaupunkialueilla ja tärkeimmillä liikenneväylillä vuoteen 2025 mennessä. Gigabittiyhteiskuntaa koskevassa tiedonannossa asetetaan tavoitteeksi mobiilidatayhteyksien saatavuus kaikkialla, myös maaseudulla ja syrjäisillä alueilla.

Taajuuksien jakamiseen liittyen jäsenvaltiot ovat jakaneet 16 prosenttia 5G:n pioneeritaajuuksista. Moniin jakomenettelyihin liittyviä julkisia kuulemisia odotetaan lähikuukausina, koska jäsenvaltioilla on oikeudellinen velvoite sallia kaikkien 5G:n pioneeritaajuusalueiden käyttö vuoden loppuun mennessä.

Eurooppa on maailmanlaajuisesti eturintamassa 5G-palvelujen kaupallisessa käynnistämisessä. Tällä hetkellä ennakoidaan, että ensimmäiset 5G-palvelut ovat käytössä 138 Euroopan kaupungissa vuoden 2020 loppuun mennessä. Varhaisvaiheessa 5G-verkot perustuvat nykyiseen neljännen sukupolven (4G) verkkoteknologiaan, ja 5G-palveluja tarjotaan suurelle yleisölle pääasiassa joko kapasiteetti- ja nopeusparannuksena 4G:hen nähden tai kustannustehokkaana langattomana vaihtoehtona kiinteille verkoille.

Uudet yritystenväliset palvelut esimerkiksi energian, elintarvikkeiden ja maatalouden, terveydenhuollon, valmistusteollisuuden tai liikenteen aloilla tarjoavat mahdollisuuksia, joita Eurooppa on vienyt eteenpäin 1 miljardin euron luokkaa olevilla investoinneilla. Tähän sisältyy 300 miljoonan euron EU-rahoitus Horisontti 2020 -ohjelmasta erityisen julkisen ja yksityisen sektorin 5G-kumppanuuden yhteydessä. Investointikohteisiin kuuluu yli 160 laajamittaista 5G-kokeilua Euroopassa, kuten kymmenen rajat ylittävää valtaväylää verkottuneen ja automatisoidun liikkuvuuden 5G-pohjaisten palvelujen laajamittaista testaamista varten. Kokeilut käsittävät 5G:n mahdollistamia sovelluksia eri aloilla ulottuen kestävästä terveydenhuollosta ja automatisoidusta liikkuvuudesta aina resurssitehokkaaseen maatalouteen, älykkäisiin sähköverkkoihin ja Industry 4.0 -teknologiaan. Lisäksi EIP on Euroopan strategisten investointien rahaston tuella myöntänyt lainoja 5G-teknologian tutkimuksen ja kehittämisen nopeuttamiseksi.

Eurooppalainen sähköisen viestinnän säännöstö, jäljempänä ’säännöstö’, jota sovelletaan 21. joulukuuta 2020 lähtien, on tärkeä perusta luotaessa investointiystävällistä ympäristöä 5G-verkoille ja muulle tulevalle teknologialle. Myös julkiset rahoitusohjelmat, kuten Verkkojen Eurooppa -välineen digitaaliosio tai Euroopan rakenne- ja investointirahastot, ovat olennainen keino tukea 5G-verkkojen tulevaa käyttöönottoa, erityisesti kun on kyse yhteisöjen yhteyksistä 5G-pohjaisiin palveluihin esimerkiksi kouluissa, sairaaloissa, kaupungeissa ja paikallishallinnossa.